सुनवाई करीब, मुबारक ने खाना-पीना छोड़ा  
मिस्र के अपदस्थ राष्ट्रपति हुस्नी मुबारक की सुनवाई अगले हफ्ते होनी है और दोषी पाए जाने पर उन्हें मौत की सजा भी मिल सकती है।
मिस्र के अपदस्थ राष्ट्रपति हुस्नी मुबारक की सुनवाई अगले हफ्ते होनी है और दोषी पाए जाने पर उन्हें मौत की सजा भी मिल सकती है। मुबारक ने इस बीच ठोस आहार लेने से इनकार कर दिया है और वह बेहद कमजोर हो गए हैं।  आधिकारिक समाचार एजेंसी के मुताबिक, शर्म अल शेख के अस्पताल प्रमुख मोहम्मद फतल्ला ने बताया कि मुबारक केवल तरल आहार ले रहे हैं और उनका वजन बहुत कम हो गया है। अपने ग्रीष्मकालीन आवास के बगल के अस्पताल में 83 साल के मुबारक 1 अप्रैल को हुई पहली पूछाताछ के बाद छाती में दर्द की शिकायत को लेकर भर्ती हैं।  डॉक्टर के हवाले से खबर में बताया गया, वह भोजन बिल्कुल भी नहीं ले रहे और केवल कुछ तरल आहार और फलों का रस पी रहे हैं। मुबारक के खिलाफ सुनवाई 3 अगस्त को शुरू होनी है।